
SZAKMAI ÉS PÉNZÜGYI BESZÁMOLÓ

A Gödöllői Szimfonikus Zenekar a 7/2009. (III.4.) OKM rendelet alapján, ESZ/057. nyilvántartási számon, 7. éve, az Előadó-művészeti Iroda által II. kategóriába sorolt zenekar. A zenekar, 7 év óta a nyilvántartás követelményeinek megfelelően végzi munkáját. A regisztráció alapján lehet pályázni az Emberi Erőforrások Minisztériumnál, a hivatásos előadó-művészeti szervezetek számára nyújtandó működési támogatásra és ez a regisztráció a feltétele a társasági adókedvezményre jogosító (TAO) támogatásnak is.
EMMI pályázaton elnyert összegből a 2015. évben 9.000.000.-Ft-ot, TAO támogatásból 6.165.000.-Ft-ot nyert el és használt fel a zenekar, Gödöllő komolyzenei hangversenyéletének megvalósítására. A város támogatása és a jegybevételek mellett ez a 15.000.000.-Ft, valamint az NKA, MMA, BGA 8 pályázatán elnyert 5.500.000.-Ft, előadó-művészeti díjak és egyéb bevételek tették lehetővé, hogy a zenekar 2015-ben 44 hangversenyen, 8477 fizető, a külföldi, jótékonysági és szabadtéri koncertek résztvevőivel együtt, összesen 12527 néző számára tette lehetővé a hangversenyhallgatást.

A 44 koncertből 13-at tartottunk a Művészetek Házában (4 felnőtt bérlet, 8 ifjúsági és 1 Ifjú tehetségeink hangverseny), 8 hangverseny volt a Királyi Kastély lovardájában, az Augusztus 20-i Ünnepi Hangversenyt és a Múzeumok Éjszakájához kötődő programot a Város Főterén, az Ars Sacra koncertet a Szentháromság templomban. 14 ifjúsági koncertet a járás iskoláiban, művelődési házaiban és a MOM Kulturális Központban, 6 koncertet testvérvárosokban rendeztünk meg. A testvérvárosi koncertekre NKA és Bethlen pályázaton szereztük meg a kiadások fedezetét. Beregszászon, Dunaszerdahelyen és Brandys Nad Labemben jótékonysági koncertet adott a zenekar. 
Laxenburgi szervezők meghívására két hangversenye volt a zenekarnak Laxenburg Kastélyában, a kastélykoncertek bérletében, egy adventi program pedig a Premontrei Gimnázium Kórusával közös templomi koncert volt. 

A Gödöllői Szimfonikus Zenekar létsülése után a 35. évébe lépett. A fentebb felsoroltak mutatják a város zenei életében betöltött szerepét. 2010-től, amióta állandó karmestere és művészeti vezetője van, Horváth Gábor személyében, a zenekar eljutott egy olyan szintre, hogy a KÖZMŰVELŐDÉSI MEGÁLLAPODÁSBAN előírt komolyzenei koncerteket (gyermek, ifjúsági és felnőtt bérletek formájában) teljes egészében az együttes szolgáltatja a városnak, a Művészetek Háza színháztermében. A szakmai előkészítő munkát, a programtervezést, pályázatok írásával és közönségszervező tevékenységgel, a feladatokhoz rendelhető források megszerzése követi. A programok népszerűsítéséhez szükséges kommunikációs anyag elkészíttetésétől, terjesztésétől, a színházterem koncertekre történő berendezésén, a Bartók Rádió és a Koncert-kalendárium, illetve facebook oldalakra készülő hirdetéseken keresztül, az Artisjus jelentésekig, a 2015/16-os évadtól, mindent teljesen önállóan végez a zenekar alapítványa.

2015 tavaszától a városi programba illeszkedő Kastély koncerteket is önállóan, a Művészetek Háza közreműködése nélkül szervezi, rendezi a zenekar alapítványa. 
A helyszínt adó szervezetektől történő önállósodást az a helyzet tette szükségessé, hogy a koncertek megtartásának anyagi fedezetét, a városi támogatás és a nyertes pályázatok mellett a jegybevétel és az ahhoz kapcsolódó TAO támogatás biztosítja.

2015-ben az alapítvány TAO támogatásra jogosító teljes jegybevétele: 12.893.197.-Ft volt. Ebből saját, vagy koncerteknek helyet adó szervezetek által átengedett, TAO támogatásra jogosító jegybevétel: 9.439.751.-Ft. A különbözet: 3.453.446.-Ft, amely a Művészetek Házánál maradt, így ennek az összegnek a TAO-ját is a Művészetek Háza veszi fel.

Az ifjúsági hangversenyek előkészítésére 2015-ben Gödöllő általános iskoláiba kihelyezetten 8 alkalommal tartottak a zenekar tagjai ingyenes hangszerbemutatót, vagy koncert-előkészítő foglalkozást. Erre a célra 600.000.-Ft-ot nyert el a zenekar a 2015/16-os iskolaévre.

A Bethlen pályázatból megvalósított beregszászi turnét, NKA pályázati támogatásból további 160.000.-Ft-tal tudta segíteni az alapítvány. A beregszászi vendégfogadóknak ebben az összegben szállásdíjat tudtunk fizetni, a JÓTÉKONYSÁGI HANGVERSENY bevétele mellé. Ez nagyon sokat jelentett tavasszal, a kárpátaljai városnak. 
Hasonló nagyságrendű összeggel segítettük az Adventi Koncerten fellépő, Csíkszeredáról érkező kórust, akiknek szállás és étkezésdíja mellé, pályázati támogatásból utazási költségtérítést is biztosítottunk. Nagyon fontosnak tartja alapítványunk, hogy nehéz helyzetben lévő testvérvárosaink csoportjait, ha erre módunk van sikeres pályázatok írásával is segítsük.

2015-ben is megtartotta a zenekar hagyományos programjait.
Az ÉVKÖSZÖNTŐ KONCERTEK vendége a Kossuth díjas HOT JAZZ BAND volt.
A REMEKMŰVEK GÖDÖLLŐN bérletsorozat 4 hangversenyén vendégművészként lépett fel: MÉNESI GERGELY,  ALPASLAN ERTÜNGEALP, HORVÁTH PÉTER, LANGER ÁGNES – városunk hegedűművésze és GÁL TAMÁS Liszt-díjas karmester.
A Királyi Kastélyban megrendezett koncerteken különleges műsorokkal és olyan nagyságrendű művészekkel, együttesekkel találkozhatott a közönség, mint a NIJMEGENI BACH KÓRUS, ROB VERMEULEN vezényletével, a BEL CANTO OPERATÁRSULAT szólistái és kórusa, a SZENT EFRÉM FÉRFIKAR – karigazgató: BUBNÓ TAMÁS. Szólistaként fellépett a kastélykoncerteken: VÁRDAI ISTVÁN – Junior Príma-díjas és Liszt-díjas gordonkaművész, MEGYESI ZOLTÁN – tenor, ZAVAROS ESZTER – szopránénekes, SZŰTS APOR – zongoraművész, külföldi vendég-együttesként a MILWAUKEE YOUTH SYMPHONY ORCHESTRA és a CSÍKSZEREDAI NAGY ISTVÁN MŰVÉSZETI LÍCEUM KÓRUSA.

IFJÚSÁGI HANGVERSENYEN és Budapesten a MOM KULTURÁLIS KÖZPONTBAN hangzott el Tóth Péter – Petőfi Sándor: A helység kalapácsa című kórusoperája, az Erkel Ferenc Vegyeskar, Budapest és a Vox Universitatis Szegediensis Énekkara előadásában. Karigazgató: Dr. Cseri Zsófia.
Külföldi vendégkarmester – BAYER JAROSLAV – vezényelte Smetana: Moldváját a ZENEI UTAZÁS bérleti koncertjén. Pergolesi: Az úrhatnám szolgáló című vígoperát szintén neves operaénekesek, Szüle Tamás és Gál Gabi adták elő a gimnazista korosztály ifjúsági hangversenyén. A MESÉLŐ MUZSIKA sorozat hangversenyei a gödöllői járás több településén előadásra kerültek. Erdőkertes, Isaszeg, Kistarcsa, Kerepes, Szada, Veresegyház és a Vác közeli Göd volt az ifjúsági hangversenyek helyszíne.
A MESÉLŐ MUZSIKA sorozatban a legnagyobb sikert BALOGH SÁNDOR: BRÉMAI MUZSIKUSOK című műve aratta Hábetler András - operaénekes, Lukácsházi Győző - narrátor, a Besnyői Botorkálók közreműködésével, Balogh Sándor vezényletével.
15 éve működik az az országban egyedül álló kezdeményezés, mely alapján a zenekar évről évre lehetőséget ad a Frédéric Chopin Zenei Alapfokú Művészeti Iskola legkiválóbb növendékeinek arra, hogy szimfonikus zenekar kíséretével adjanak elő versenyműveket, az „IFJÚ TEHETSÉGEINK” hangversenyen.
A zeneiskola mellett a város kórusaival is élő kapcsolatot tart fenn a zenekar, rendszeresek a közös koncertek. 2015-ben az Ars Sacra Fesztivál adott alkalmat a VÁROSI VEGYESKARRAL történő együttműködésre, a TALAMBA ÜTŐEGYÜTTES pedig a MESÉLŐ MUZSIKA sorozatban lépett fel.

Erősödnek a zenekar médiakapcsolatai. Koncertjeink szórólapját rendszeresen közli a SZOLGÁLAT című hetilap, egyre többször megjelenik benne a zenekar koncertjeinek méltatása, a koncertekre hívogató figyelemfelkeltő írás vagy fotó. Gödöllő város honlapja közli a koncertek plakátjait, tájékoztatóit. A Bartók Rádió hírt ad a zenekar koncertjeiről. A kiemelt programok megjelennek a Koncertkalendáriumban. A zenekar naprakészen működtetett honlapján a koncertek plakátjai mellett fotótár mutatja be a zenekar hangversenyeit. Videó válogatás hallgatható az elmúlt évek legjelesebb koncertjeiről. A közönségszervezést széles körű e-mail és facebook értesítés segíti. A művészeti munka tervezését a vezető karmester, mint művészeti vezető és a zenekari tagokból megválasztott Művészeti Tanács egyre hatékonyabban végzi, a kuratóriummal egyeztetve. 
Bár a koncertekkel kapcsolatos operatív feladatok végzésére az alapítvány zenekari titkárt és kulturális közcélú foglalkoztatottat alkalmaz, a működés szervezésében, pályázatok, jelentések, beszámolók elkészítésében, közönségszervezésben, menedzselés és szponzorkeresési feladatokban továbbra is nélkülözhetetlen a kuratórium titkárának és elnökhelyettesének napi 7-8 órában végzett társadalmi munkája. A koncertek számának az utóbbi években történt látványos növekedése és a teljes mértékben saját rendezésű programok komoly szervezői munkamennyiséget jelentenek, amely munkákra hasonló nagyságrendű zenekaroknál ügyvezetőt alkalmaznak.
Az alapítvány gazdasági ügyintézői és könyvelési feladatait a Zöld-Kontírszám Kft könyvelői iroda végzi.
A Gödöllői Szimfonikus Zenekar Alapítvány kuratóriuma a 2015-ös évben, az alapító okiratban szabályozott módon és formában tartotta meg üléseit.


	       Kecskés József				                       Ferenczi Anna
       kuratóriumi titkár, képviselő		                                   elnökhelyettes

Gödöllő, 2016. május 23.

